Bila (rijeka)
Bila je najveća, vodom najbogatija, lijeva pritoka Lašve, u koju se ulijeva uz naselja Bila (Stara Bila) i Nova Bila. Duga je oko 35 km; izvire na Vlašiću, u širem području Prelivodâ - u razvođu sa Vrbanjom, Ilomskom i Ugrom, na oko 1320 m n/v. Bila ustvari nastaje od nekoliko sastavnih potoka između Vučje planine (1378 m) i Vijenca (1375 m). Vododijelnica je u radijusu od (samo) oko 2,5 km; na prijevoju je između Vlašića (vrh 1943 m n/v) i Meokrnja (vrh 1425 m n/v). Tu se razdvajaju slivovi Vrbanje, Ugra i Lašve (tj. Vrbasa, na jugozapadu) i Usore (tj. Bosne, na sjeveroistoku).. Sa zapadnih padina Vlašića, eksponirana prema Vučjoj planini, protiče kroz naselje Gluha Bukovica i pored Mehurića. Bujičava je i ima značajan hidropotencijal. U bogatom slivu rječica i potoka, najizdašnije desne pritoke su: Suhi potok, Butetinac, Pašinac, Ribnjak, Trimuža i Kozica, a lijeve: Pržni i Javorački potok, Ramića rijeka, Jasenica i Rogačka rijeka.